b'\n_START_ARTICLE_\nPagani Zonda\n_START_SECTION_\n1999 Zonda C12\n_START_PARAGRAPH_\nC12 debuterte p\xc3\xa5 bilutstillingen i Gen\xc3\xa8ve i 1999. Den var utstyrt med en 6,0 liters (5\xc2\xa0987 ccm) V12-motor fra Mercedes-Benz, og kunne oppn\xc3\xa5 en hastighet p\xc3\xa5 297 km/t. Motoren leverer 408 hk og et dreiemoment p\xc3\xa5 571 Nm ved 3\xc2\xa0800 omdreininger per minutt._NEWLINE_Kun fem eksemplarer av den opprinnelige modellen med 6,0 liters motor ble bygget, til tross for at den var tilgjengelig helt frem til 2002, da C12 S debuterte. \xc3\x89n av disse ble benyttet til krasjtesting, mens en annen var demonstrasjons- og utstillingsmodell. Resten ble levert til kunder mellom 1999 og 2002, til en pris p\xc3\xa5 320\xc2\xa0000 amerikanske dollar._NEWLINE_C12 kunne akselerere fra 0-100 km/t p\xc3\xa5 4,2 sekunder og til 161 km/t p\xc3\xa5 8,2 sekunder, og kunne bremse fra 100-0 km/t p\xc3\xa5 kun 34 meter.\n_START_SECTION_\n2000 Zonda C12 S\n_START_PARAGRAPH_\nC12 S var utstyrt med en 7,0 liters (7\xc2\xa0010 ccm) AMG-versjon av den tidligere motoren, som n\xc3\xa5 leverte 550 hk. Bilen kan akselerere fra 0-100 km/t p\xc3\xa5 3,7 sekunder og til 161 km/t p\xc3\xa5 9,5 sekunder. Bilen er 10 kilo lettere enn den vanlige Zonda C12. Toppfarten er 354 km/t i coup\xc3\xa9-utgaven og 346 km/t i cabriolet-utgaven. Bilens pris var 350\xc2\xa0000 amerikanske dollar._NEWLINE_C12 S har i forhold til forgjengeren en oppgradert front og spoilere bak for \xc3\xb8kt aerodynamikk. Dessuten fikk den nye lykter, og et nytt eksosanlegg. Femten eksemplarer ble produsert.\n_START_SECTION_\n2002 Zonda C12 S 7.3\n_START_PARAGRAPH_\nDa Zonda C12 S ble relansert i 2002 var den utstyrt med en 7.3 liters (7\xc2\xa0291 ccm) versjon av den samme motoren som tidligere, noe som gjorde motoren til en av de aller st\xc3\xb8rste V12-motorene noensinne produsert. Motoren ble designet og bygget av Mercedes-Benz AMG. Bilen fikk antispinn for \xc3\xa5 h\xc3\xa5ndtere de massive kreftene fra motoren (555 hestekrefter og et dreiemoment p\xc3\xa5 750 Nm). Frem til 2005 hadde kun fem av planlagte 100 coup\xc3\xa9-modeller blitt produsert._NEWLINE_En cabrioletutgave blir ogs\xc3\xa5 produsert, i et maksimalt antall p\xc3\xa5 40 eksemplarer. Frem til 2005 hadde ni cabrioletutgaver blitt bygget. If\xc3\xb8lge magasinet Road & Track hadde tre eksemplarer til blitt bygget frem til juni 2005, men det er uklart om dette var cabriolet- eller coup\xc3\xa9-utgaver. Magasinet Motor Trend rapporterte i januar 2006 at 60 eksemplarer av Zonda hadde blitt bygget, fordelt p\xc3\xa5 alle modeller.\n_START_SECTION_\n2003 Zonda GR\n_START_PARAGRAPH_\nUtviklingen av Zonda GR startet i desember 2002. Zonda var p\xc3\xa5 dette tidspunktet nesten fire \xc3\xa5r gammel, men hadde enn\xc3\xa5 ikke deltatt i motorsport i s\xc3\xa6rlig grad. Tom Weickardt, eieren av American Viperacing, Toine Hezemans, eier av Carsport Holland og Paul Kumpen, eier av GLPK, stiftet et nytt selskap, Carsport Zonda, som skulle bygge en l\xc3\xb8psversjon av bilen. De sikret seg eksklusive rettigheter til \xc3\xa5 utvikle, bygge og selge l\xc3\xb8psversjoner av Zonda fra Horacio Pagani, og det f\xc3\xb8rste GR-eksemplaret ble ferdigstilt i Carsports lokaler i Modena f\xc3\xa5 m\xc3\xa5neder senere._NEWLINE_Zonda GR er basert p\xc3\xa5 Zonda C12 S. Den ble bygget p\xc3\xa5 det samme karbonfiberchassiset, med en r\xc3\xb8rramme foran og bak. Karosseriet ble modifisert med diffusere foran og bak og luftkanaler for \xc3\xb8kt aerodynamikk. Bilen var 2 meter bred, og oppfyller dermed FIA og ACO-regler. Bilens vekt ble redusert til 1\xc2\xa0100 kg, og et nytt understell ble utviklet. Nye felger og bremser ble ogs\xc3\xa5 utviklet. Motoren ble utstyrt med en st\xc3\xb8rre radiator, og b\xc3\xa5de motor og girkasse fikk nye oljekj\xc3\xb8lere._NEWLINE_Ytelsene i Zonda GR er betraktelig h\xc3\xb8yere enn i gateversjonen. Bilen g\xc3\xa5r fra 0-100 km/t p\xc3\xa5 3,3 sekunder, og motoren leverer omkring 600 hk ved 5\xc2\xa0800 o/min og et dreiemoment p\xc3\xa5 786 Nm ved 4\xc2\xa0300 o/min. De \xc3\xb8kte kreftene s\xc3\xb8rget for at bilen fikk en toppfart p\xc3\xa5 346 km/t.\n_START_SECTION_\nC12 S Monza\n_START_PARAGRAPH_\nZonda C12 S Monza debuterte p\xc3\xa5 bilutstillingen i Paris i 2004, og var en baneversjon av Zonda til privat bruk. Den har hentet inspirasjon fra Zonda GR, og har blant annet f\xc3\xa5tt forbedret kj\xc3\xb8ling og \xc3\xb8kte krefter til 637 hk. Aerodynamikken er forbedret ved hjelp av en ny diffuser foran og en ny vinge, noe som s\xc3\xb8rger for \xc3\xb8kt toppfart. Bilen er lettere enn C12 S, og har sidevinduer i polykarbonat og eksosanlegg uten lyddemper. Interi\xc3\xb8ret har andre pedaler, ratt og seter, og veltebur som standard. St\xc3\xb8rre bremser og et stivere understell s\xc3\xb8rger for \xc3\xb8kte ytelser, og et brannslukningsapparat er montert for \xc3\xb8kt sikkerhet.\n_START_SECTION_\n2005 Zonda F (C12 F)\n_START_PARAGRAPH_\nZonda C12 F debuterte p\xc3\xa5 bilutstillingen i Gen\xc3\xa8ve i 2005. Det er den dyreste modellen fra Pagani hittil, og den deler en rekke komponenter fra sine forgjengere, inkludert den 7,3 liter store V12-motoren. Ytelsene er \xc3\xb8kt til 602 hk, og modellen er ogs\xc3\xa5 tilgjengelig i en spesiell Clubsport-utgave som leverer 683 hk. Produsenten lover en 0-100 km/t-tid p\xc3\xa5 3,0 sekunder og en toppfart p\xc3\xa5 over 350 km/t. Produksjonen vil bli begrenset til 25 eksemplarer._NEWLINE_Zonda F er oppkalt etter Formel 1-f\xc3\xb8reren Juan Manuel Fangio, og har nye hovedlykter, et oppgradert design som forbedrer bilens aerodynamikk og nye sidespeil. Videre har modellen nye bremser, et nytt luftinnsug i aluminium og en redesignet krasjsone som \xc3\xb8ker stivheten og reduserer vekten.\n_START_SECTION_\nZonda Roadster F\n_START_PARAGRAPH_\nZonda Roadster F debuterte p\xc3\xa5 bilutstillingen i Gen\xc3\xa8ve i 2006. Den er sv\xc3\xa6rt lik coup\xc3\xa9-utgaven, men er utstyrt med et avtagbart tak i karbonfiber. Produksjonen vil bli begrenset til 25 eksemplarer.'